**Cântecul plugarului**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ardă-te-ar focul, pământ,

Şi te-ar bate Domnul sfânt!

Căci îmi eşti duşman cumplit!

Ce-am semănat n-a ieşit.

Semănat-am grâu de vară,

A ieşit numai negară.

Semănat-am orz, ovăs,

A ieşit mohor de şes.

Semănat-am păpuşoi,

A ieşit iarbă-n fuşoi.

Stau în câmp şi mă gândesc.

Cu ce o să vieţuiesc?

N-am leţcaie la chimir

Să mă pot plăti de bir,

Şi de foi, şi de soldat,

Şi de Iuda blestemat.

Vai şi-amar de biet român

Când e domnul rău stăpân!

N-are loc în ţara lui

Şi-i ca pleava câmpului!